Sensorveiledning HADM4102 – Ledelsespsykologi (høst 2025)

Eksamensform
Individuell skriftlig hjemmeeksamen.

Sensorveiledning
Dette emnet inngår i et erfaringsbasert program, og oppgavene vil derfor typisk be studentene om å gjøre rede for og diskutere en ledelsesutfordring eller noen personlige forbedringsområder. Det forventes at studenten viser kompetanse i å kunne gjøre bruk av relevante begreper og teori i drøftingen av ledelsesutfordringen eller sine personlige forbedringsområder. Følgende momenter skal vurderes ved sensureringen.

· Inneholder oppgaven en redegjørelse for en ledelsesutfordring eller personlige forbedringsområder?
· Er fremstillingen av utfordringen eller forbedringsområdet nyansert og presis? 
· Anvendes begreper, verktøy, modeller eller teori i drøftingen av det aktuelle eksempelet? 
· Er begreper, verktøy, modeller eller teori gjengitt og anvendt på en adekvat og presis måte?
· Viser studenten evne til å reflektere over de ledelsesmessige problemstillingene som reises? 
· Viser besvarelsen til relevant litteratur og er referanser satt opp på en ensartet måte? 


Bedømmelse
Eksamen bedømmes med karakterene bestått eller ikke bestått. Det gis en kortfattet skriftlig individuell tilbakemelding og begrunnelse til kandidaten.  

Eksamensoppgave
Hjemmeeksamen i HADM4102: Ledelsespsykologi 
Eksamen høst 2025 
Innleveringsfrist: 15.10.2025 kl. 13 
Oppgaven din lastes opp som en PDF-fil på Inspera. 
På forsiden av besvarelsen skriver du kandidatnummer (ikke navnet ditt) og ”Eksamen HADM4102 Ledelsespsykologi, høst 2025”. NB: Filnavnet for besvarelsen som innleveres skal også inneholde kandidatnummeret samt ”HADM4102 H2025”. 
Oppgaven skal ha et totalt omfang på mellom 2.000 – 4.000 ord. Dette inkluderer forside, referanseliste m.m. Tegnsetting/formattering: Times New Roman, skriftstørrelse 12. Du kan selv velge linjeavstand. 
Det forventes at du trekker inn noe litteratur (f.eks. modeller eller teorier) fra pensumlitteraturen eller forelesningsnotatene (som også regnes som pensum). Du kan i tillegg trekke inn annen, egenvalgt litteratur, dersom du finner det relevant. 
Ha med en referanseliste på slutten av oppgaven. Du kan selv velge hva slags referansestil du vil benytte. Det er ikke nødvendig å ha med innholdsfortegnelse, men du kan gjerne ta det med dersom du ønsker det. Det går fint å referere til forelesningene, dersom du ikke har tilgang til originallitteraturen. 
Ved eventuelle studieadministrative spørsmål kan studiekonsulent kontaktes. 

Oppgavetekst: 
Til eksamensoppgaven skal du kun svare på én av de to oppgavene nedenfor: 

Oppgave A: Diskuter en ledelsesutfordring som du har vært involvert i, eller en situasjon som du ønsker å endre eller forbedre. Dette kan for eksempel innebære endring av rutiner, en større omorganisering, eller relasjonelle utfordringer med kollegaer eller andre. Du kan gjerne trekke veksler på din egen presentasjon/case fra kurset. Trekk også inn relevant litteratur. Krav om anonymisering skal ivaretas (ikke omtale arbeidssted eller personer med reelle navn, o.l.). 

ELLER 

Oppgave B: Beskriv noen personlige (og ledelsesrelevante) forbedringsområder, for eksempel i forhold til motivasjon, kommunikasjon eller annet. Hva ønsker du å forbedre, og hvorfor? Diskuter opp imot relevant litteratur. 
Oppgaven skal ha et omfang på 2.000 – 4.000 ord. Oppgaven vurderes til bestått/ikke bestått.




